Turkoosina sinertävä Homoja Oulusta -cocktail valittiin Oulun tämän vuoden nimikkodrinkiksi. Aku Kuorelahden loihtiman juoman nimellä on oma humoristinen tarinansa.

Homoja Oulusta -drinkki koristellaan syötävällä kukalla. Kuva: Ville Wallenius

Kuorelahden mukaan drinkin nimi juontaa juurensa pitkän nimen omaavan oululaisen rokkibändin Helsingin-keikkaan. Pituudesta johtuen bändin nimi ei mahtunut keikkapaikan ulkopuolella olevaan valotauluun.

– Järjestäjät kysyivät bändin jäseniltä, että mitähän tuohon nyt sitten kirjoitetaan? Bändin jätkien vastaus oli: "Laita siihen vaikka että homoja Oulusta". Teksi päätyi valotauluun ja aiheutti hilpeyttä keikalle saapuvissa ja ohikulkijoissa, Cafe Kulmassa työskentelevä Kuorelahti tarinoi.

Oulun tämän vuoden nimikkodrinkki sisältää muun muassa Tom of Finland -vodkaa, eri likööreitä, seljankukkasiirappia sekä sitruuna- ja päärynämehua.

Drinkki voitti Oulu Cocktail Challenge 2018 -kisan sunnuntaina. Finaalin päätuomarina toiminut Leena Komulainen kommentoi: "Voittajahan oli aika selkeä ja tarina oli loistava, vaikkakin nimi on raflaava."

Kisan järjestäjän F.B.S.K. Oulun eli Suomen Baarimestarien ja Kannattajien Kerhon Oulun ala-osaston toinen varapuheenjohtaja Noora Mommo myöntää, että voittodrinkin nimi saattaa vähän kummastuttaa.

– Mutta se on erittäin hyvä ja kaunis juoma.

Oulu Cocktail Challenge -kilpailu järjestettiin nyt ensimmäisen kerran, Mommon mukaan kisan finaali oli kovatasoinen. Mukana oli kahdeksan osanottajaa. Toiseksi kilpailussa tuli Heli Kelhä Kolo Loungesta kahvipohjaisella Tervapehtoori-cocktaililla ja kolmanneksi Jani Virta Cocktail Companysta raparperiä ja vadelmaa sisältäneellä Vanhapiika-juomallaan.

Noora Mommon mukaan toiveissa on, että voittajajuomaa on mahdollista tilata oululaisista baareista.

Lisäksi Oulu Cocktail Challenge -kilpailu aiotaan järjestää jatkossakin.